作者:辛棄疾
標題:沁園春
內容:甲子相高，亥首曾疑，絳縣老人。看長身玉立，鶴般風度，方頤須磔，虎樣精神。文爛卿雲，詩凌鮑謝，筆勢駸駸更右軍。渾餘事，羨仙都夢覺，金闕名存。門前父老忻忻。煥奎閣新褒沼語溫。記他年帷幄，須依日月，只今劍履，快上星辰。人道陰功，天教多壽，看到貂蟬七葉孫。君家裡，是幾枝丹桂，幾樹靈椿。